b'\n_START_ARTICLE_\nJedvabnas\n_START_SECTION_\nIstorija\n_START_PARAGRAPH_\nNuo V a. pr. m. e. iki XIII a. \xc5\xa1iose vietov\xc4\x97se gyveno lietuviams artima balt\xc5\xb3 tauta \xe2\x80\x93 jotvingiai. 1415 m. \xc4\xafkurta Jedvabno \xc5\xa0v. Apa\xc5\xa1talo Jok\xc5\xabbo parapija. 1417 m. pastatyta pirmoji medin\xc4\x97 ba\xc5\xbeny\xc4\x8dia. Pirm\xc4\x85 kart\xc4\x85 gyvenviet\xc4\x97 pamin\xc4\x97ta 1455 metais. Nuo 1569 m. iki 1795 m. kaimas priklaus\xc4\x97 Abiej\xc5\xb3 Taut\xc5\xb3 respublikai. 1736 m. liepos 17 d. karalius Augustas III suteik\xc4\x97 gyvenvietei miesto teises ir galimyb\xc4\x99 rengti sekmadieninius turgus bei penkias muges per metus. Taip pat miestui suteiktas Jedvabno miesto herbas. 1737-1738 m. pastatyta nauja medin\xc4\x97 ba\xc5\xbeny\xc4\x8dia su dviem bok\xc5\xa1tais. 1770 m. pastatyta Jedvabno Senoji sinagoga. XVIII a. pabaigoje pastatyta tekstil\xc4\x97s gamykla. 1851 m. gamykloje buvo 17 stakli\xc5\xb3, 36 darbuotojai ir tai buvo 11 pagal dyd\xc4\xaf tekstil\xc4\x97s gamykla Lenkijos Kongreso karalyst\xc4\x97je. 1862 m. \xc4\xafrengtos 11 mechanini\xc5\xb3 ir 13 rankini\xc5\xb3 stakli\xc5\xb3. XIX a. \xc4\xafkurtos Jedvabno \xc5\xbeyd\xc5\xb3 kapin\xc4\x97s. 1900 m. mieste gyveno 1,941 \xc5\xbeydas. I pasaulinio karo metu mieste vyko dideli m\xc5\xab\xc5\xa1iai. 1939 m. rugs\xc4\x97jo 2 d. miest\xc4\x85 u\xc5\xbe\xc4\x97m\xc4\x97 Tre\xc4\x8diojo Reicho kariuomen\xc4\x97, bet m\xc4\x97nesio pabaigoje miestas buvo perduotas Taryb\xc5\xb3 S\xc4\x85jungai. 1939-1941 m. ir 1944 m. miestas buvo Jedvabno rajono centras. 1941 m. bir\xc5\xbeelio 22 d. miest\xc4\x85 u\xc5\xbe\xc4\x97m\xc4\x97 Tre\xc4\x8diojo Reicho kariuomen\xc4\x97. 1941 m. liepos 10 d. vietos lenkai sureng\xc4\x97 \xc5\xbeiaurias \xc5\xbeyd\xc5\xb3 skerdynes, kai buvo nu\xc5\xbeudyta 300\xe2\x80\x93400 \xc5\xbeyd\xc5\xb3. \xc5\xa0ios \xc5\xbeudyn\xc4\x97s \xc4\xafvardijamos kaip Jedvabno pogromas. Ilg\xc4\x85 laik\xc4\x85 manyta, kad tai naci\xc5\xb3 darbas, ta\xc4\x8diau paai\xc5\xa1k\xc4\x97jo, kad naci\xc5\xb3 vald\xc5\xbeia tik dav\xc4\x97 leidim\xc4\x85 \xc5\xbeudyn\xc4\x97ms, o jas inicijavo ir atliko tik lenkai.'